Det skal være forbudt at spille 'Fortnite'.

Sådan lød den opsigtsvækkende melding fra Storbritanniens prins Harry, da han onsdag talte i forbindelse med et besøg hos YMCA-foreningen i London, der handlede om mental sundhed.

- Dét spil bør ikke være tilladt [...] Det er skabt til at skabe afhængighed; en afhængighed, der får dig til at blive siddende foran computeren så længe som muligt. Det er så uansvarligt, lød det blandt andet fra prinsen til arrangementet, skriver CBS News.

Prins Harry kaldte ved samme lejlighed sociale medier for 'mere afhængighedsskabende end alkohol og stoffer'.

Rune Kristian Lundedal Nielsen, der er psykolog og adjunkt på IT-Universitetet i København, har dog ikke meget til overs for prinsens udtalelser.

Vi har simpelthen ikke noget godt videnskabeligt belæg for de påstande, han fremfører. Rune Kristian Lundedal Nielsen, adjunkt, ITU

- Det virker ikke, som om han taler ud fra forskning på området, når han udtaler sig. For vi har simpelthen ikke noget godt videnskabeligt belæg for de påstande, han fremfører, siger Rune Kristian Lundedal Nielsen.